Objava zahtevka za odobritev spremembe specifikacije proizvoda, ki ni manjša, v skladu s členom 50(2), točka (a), Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2022/C 278/09)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek v treh mesecih od datuma te objave.

ZAHTEVEK ZA ODOBRITEV SPREMEMBE SPECIFIKACIJE PROIZVODA ZA ZAŠČITENE OZNAČBE POREKLA/ZAŠČITENE GEOGRAFSKE OZNAČBE, KI NI MANJŠA

Zahtevek za odobritev spremembe v skladu s prvim pododstavkom člena 53(2) Uredbe (EU) št. 1151/2012

„PIADINA ROMAGNOLA“ / „PIADA ROMAGNOLA“

EU št.: PGI-IT-1067-AM01 – 12.11.2020

ZOP ( ) ZGO ( X )

1. Skupina vložnikov in pravni interes

Consorzio di Promozione e Tutela della Piadina Romagnola (združenje za spodbujanje in zaščito proizvoda „Piadina Romagnola“) Piazza L. Tosi 4 47923 Rimini Italija

tel. +39 0541/760227

faks +39 0541/791734

Mobilni telefon: +39 366/1136514

e-naslov: consorziopiadinaromagnola@pec.it

Konzorcij Consorzio di Promozione e Tutela della Piadina Romagnola sestavljajo proizvajalci proizvoda „Piadina Romagnola“ in ima pravico vložiti zahtevek za spremembo v skladu s členom 13(1) odloka ministrstva za kmetijstvo, prehrano in gozdarstvo št. 12511 z dne 14. oktobra 2013.

2. Država članica ali tretja država

Italija

3. Postavka v specifikaciji proizvoda, na katero se sprememba nanaša

☐ Ime proizvoda

☒ Opis proizvoda

☐ Geografsko območje

☐ Dokazilo o poreklu

☒ Metoda proizvodnje

☐ Povezava

☒ Označevanje

☒ Drugo (pregledi)

4. Vrsta spremembe

☒ Sprememba specifikacije proizvoda za registrirano ZOP ali ZGO, ki se ne šteje za manjšo v skladu s tretjim pododstavkom člena 53(2) Uredbe (EU) št. 1151/2012.

☐ Sprememba specifikacije proizvoda za registrirano ZOP ali ZGO, za katero enotni dokument (ali enakovredni dokument) ni bil objavljen, pri čemer se sprememba ne šteje za manjšo v skladu s tretjim pododstavkom člena 53(2) Uredbe (EU) št. 1151/2012.

5. Spremembe

Opis proizvoda

— Naslednji del člena 2 specifikacije, v kateri je opisan proizvod: „Proizvod ‚Piadina Romagnola‘ / ‚Piada Romagnola‘ je pripravljen iz moke navadne pšenice, mešane z vodo, maščobo, soljo in nekaterimi neobveznimi sestavinami. Proizvod je ob sprostitvi v porabo slonokoščeno bele barve ter ima na obeh straneh značilne rumenorjave vzorce različnih velikosti in odtenkov. Je prijetnega okusa in značilnega vonja, ki spominja na sveže pečen kruh.“ se spremeni: „Proizvod ‚Piadina Romagnola‘ / ‚Piada Romagnola‘ je pripravljen iz pšenične ali pirine moke, mešane z vodo, maščobo, soljo in nekaterimi neobveznimi sestavinami. Proizvod je ob sprostitvi v porabo slonokoščeno bele do temne rumenorjave barve ter ima na obeh straneh značilne rumenorjave vzorce različnih velikosti in odtenkov. Je prijetnega okusa in značilnega vonja, ki spominja na sveže pečen kruh.“ S spremembo se uporabljenim sestavinam dodajo še druge vrste moke, kar vpliva tudi na metodo proizvodnje.

— Pirina moka je med potrošniki precej priljubljena, tudi zaradi nizke vsebnosti glutena, in se pogosto uporablja za pripravo proizvoda „piadina“. O tem pričajo zgodovinski viri, ki se nanašajo na moko na splošno. Pira je eno najstarejših žit, ki so jih kdaj koli gojili (v Italiji poznano že v rimskih časih). Uporaba drugih vrst moke, kot je moka iz trde pšenice, omogoča, da se izbor surovin razširi tudi na žita, ki so predmet tradicionalne genske selekcije, znana tudi kot starodavna žita, kot sta navadna in trda pšenica.

— Dodajanje te vrste moke vpliva na videz končnega proizvoda, zlasti na njegovo barvo, ki je zato natančneje opisana z dodanimi besedami „do temne rumenorjave barve“. Sprememba se nanaša na točki 3.2 in 5 enotnega dokumenta.

Metoda proizvodnje

— Člen 5 specifikacije proizvoda določa naslednje obvezne sestavine: „Obvezne sestavine na 1 000 g moke navadne pšenice: moka navadne pšenice; voda: količina, potrebna za pridobitev homogenega testa; sol: 25 g ali manj; maščoba: svinjska mast in/ali oljčno olje in/ali ekstra deviško oljčno olje do 250 g.“ Seznam se dopolni z naslednjim: „Obvezne sestavine na 1 000 g moke navadne pšenice ali pirine moke: pšenična ali pirina moka; voda: količina, potrebna za pridobitev homogenega testa; sol: 25 g ali manj; maščoba: svinjska mast in/ali oljčno olje in/ali ekstra deviško oljčno olje do 250 g.“ Sprememba vključuje dodajanje drugih vrst pšenične ali pirine moke sestavinam. Razlogi za spremembo so navedeni v oddelku o opisu proizvoda, ki je tesno povezan z metodo proizvodnje. Ta sprememba se nanaša tudi na točko 3.3 enotnega dokumenta.

— Neobveznim surovinam iz člena 5 specifikacije proizvoda se doda naslednje: „sveže ali sterilizirano kravje mleko: do 300 ml; cvetlični med: do 20 g; maščoba: skupni delež maščob lahko vključuje tudi sončnično olje, vendar le, če se uporablja skupaj z ekstra deviškim oljčnim oljem in v manjši količini.“ Številni proizvajalci osnovnim sestavinam dodajajo nekaj, kar daje njihovemu proizvodu bolj osebno noto, podobno kot takrat, ko so proizvod pripravljali še večinoma doma in sta vsaka družina ali mali proizvajalec osnovni recept nekoliko prilagodila; to je zdaj razvidno iz specifikacije. Najpogosteje uporabljeni in omenjeni sestavini v zgodovinskih dokumentih sta mleko in med. Ta sprememba bo več proizvajalcem, med katerimi je večina, vendar ne vsi, zelo malih podjetij, omogočila, da začnejo proizvajati proizvod z ZGO „Piadina Romagnola“, saj so recepti, ki jih uporabljajo že dlje časa, usklajeni s specifikacijo proizvoda in sistemom nadzora ZGO. Možnost uporabe sončničnega olja v manjših količinah kot ekstra deviško oljčno olje, da se ne bi spremenila narava specifikacije, je bila dodana predvsem zaradi tehničnih razlogov, saj je zaradi sončničnega olja proizvod mehkejši in se zato lažje razvalja. Zvitki „piadina“ so med potrošniki zelo priljubljeni, saj se lahko uživajo na več različnih načinov. Ta sprememba se nanaša tudi na točko 3.3 enotnega dokumenta.

— Določba, ki označuje temperaturo peke: „Temperatura peke je 200 do 250 °C, proizvod pa v ponvi ne sme ostati več kot štiri minute.“ se spremeni: „Temperatura peke je 150 do 300 °C, proizvod pa v ponvi ne sme ostati več kot štiri minute.“ Sprememba je upravičena zaradi več tehničnih razlogov. Uporabljene ponve so različnih velikosti in so včasih izpostavljene zračnim tokovom, ki lahko vplivajo na temperaturo. Tudi polaganje sveže pripravljenega in s tem hladnega proizvoda v ponev za peko lahko povzroči nihanje temperature. Zato je treba razširiti temperaturno območje, čeprav bo povprečna temperatura ostala znotraj prvotno določenih vrednosti. Upoštevati je treba, da te spremembe načina proizvodnje nikakor ne vplivajo na pravila, ki določajo metodo proizvodnje, in ostajajo enaka kot v sedanji specifikaciji. Ta sprememba se nanaša tudi na točko 3.4 enotnega dokumenta.

Označevanje

Člen 8 specifikacije proizvoda določa pravila glede označevanja in pakiranja.

— Pravilom za označevanje se doda naslednji stavek o barvah, ki jih je treba uporabiti na logotipu proizvoda: „Slika je lahko črno-bela, če sta črna in bela edini barvi, uporabljeni na označbi.“ Namen spremembe je omogočiti proizvajalcem tiskanje označb v črni in beli barvi ter jim s tem olajšati trženje proizvoda „Piadina Romagnola“. Ta sprememba se nanaša tudi na točko 3.6 enotnega dokumenta.

— Poleg tega se lahko v označbo vključi naslednja določba iz specifikacije v zvezi z besedilom: „Če vsaj tri od naslednjih faz proizvodnega postopka potekajo ročno: priprava testa, razdelitev testa, valjanje testa in peka; in če embalaža ni nepredušno zaprta, se lahko logotipu doda besedilo ‚tradicionalen ročno izdelan proizvod‘ v enaki pisavi, barvi in velikosti kot beseda ‚Romagnola‘.“ se spremeni: „Če se uporablja proizvodni postopek, pri katerem se razdelitev testa in peka izvajata ročno, embalaža pa ni nepredušno zaprta, se lahko poleg logotipa navede besedilo ‚tradicionalen ročno izdelan proizvod‘ v enaki pisavi, barvi in velikosti kot beseda ‚Romagnola‘.“ Upoštevati je treba, da specifikacija proizvoda številnim mikropodjetjem na območju geografskega porekla (kioski in različne male trgovine, ki prodajajo nepakirane proizvode „piadina“ neposredno potrošnikom) že dovoljuje uporabo besedila „tradicionalen ročno izdelan proizvod“ zaradi spodbujanja tovrstnih malih proizvajalcev. Postopki, ki jih ta podjetja izvajajo ročno, so običajno omejeni na razdeljevanje na kose in peko, medtem ko se v fazi valjanja za pospešitev postopka pogosto uporablja strojna oprema. V tej fazi se postopek le delno izvaja ročno, zato je treba v izogib nesporazumom črtati sklicevanje na valjanje, proizvajalcem pa bi morala še vedno biti dovoljena uporaba tega besedila pod pogojem, da se razdeljevanje na kose in peka še vedno izvajata ročno.

— Nazadnje, sprememba v zvezi z označevanjem dovoljuje uporabo naslednjega besedila: „Če je ‚Piadina Romagnola‘ / ‚Piada Romagnola‘ debeline 4–8 mm, se označbi lahko dodata besedi ‚spessa‘ ali ‚la spessa‘ [debel].“ Sprememba dovoljuje vključitev sklicevanja na posebnost proizvoda, če ne hvali proizvoda, da se poudari razlika med obema vrstama iz specifikacije (klasična različica proizvoda „Piadina Romagnola“ in različica iz Riminija) in da potrošnikom pomaga kot smernica pri nakupu. Ta sprememba se nanaša tudi na točko 3.6 enotnega dokumenta.

Drugo: pregledi

Člen 7 specifikacije proizvoda, ki opredeljuje odgovorni organ za preverjanje skladnosti proizvoda z zahtevami specifikacije, je bil preoblikovan in usklajen s členom 7, točka (g), Uredbe (EU) št. 1151/2012.

ENOTNI DOKUMENT

„PIADINA ROMAGNOLA“ / „PIADA ROMAGNOLA“

EU št.: PGI-IT-1067-AM01 – 12.11.2020

ZOP ( ) ZGO ( X )

1. Ime

„Piadina Romagnola“ / „Piada Romagnola“

2. Država članica ali tretja država

Italija

3. Opis kmetijskega proizvoda ali živila

3.1. Vrsta proizvoda

Skupina 2.3: kruh, fino pecivo, slaščice, keksi in drugi pekovski izdelki

3.2. Opis proizvoda, za katerega se uporablja ime iz točke 1

Ime „Piadina Romagnola“ / „Piada Romagnola“ pomeni pekovski proizvod, za katerega se pripravi testo iz moke, maščobe, soli in različnih neobveznih sestavin, ki se nato speče na ploski ponvi.

Ob sprostitvi v porabo je ovalne oblike, slonokoščeno bele do temne rumenorjave barve ter ima na obeh straneh značilne rumenorjave vzorce različnih velikosti in odtenkov. Je prijetnega okusa in značilnega vonja, ki spominja na sveže pečen kruh.

Posebne fizične značilnosti proizvoda „Piadina Romagnola“ / „Piada Romagnola“ so:

oblika: okrogla, neenakomerna;

velikost:

— premer med 15 cm in 25 cm, pri različici iz Riminija pa med 23 cm in 30 cm,

— debelina med 4 mm in 8 mm ter samo do 3 mm pri različici iz Riminija;

videz: površina je groba in neenakomerna z rumenorjavimi vzorci ali napihnjenimi deli različnih velikosti, odvisno od peke;

organoleptične značilnosti: prijeten okus in značilen vonj, ki spominja na sveže pečen kruh.

3.3. Krma (samo za proizvode živalskega izvora) in surovine (samo za predelane proizvode)

Za proizvodnjo proizvoda „Piadina Romagnola“ / „Piada Romagnola“ se uporabljajo naslednje sestavine:

3.3.1. Obvezne sestavine na 1 000 g moke navadne pšenice ali pirine moke: pšenična ali pirina moka; voda: količina, potrebna za pridobitev gladkega testa; sol: do 25 g; maščoba: svinjska mast in/ali oljčno olje in/ali ekstra deviško oljčno olje do 250 g.

3.3.2. Neobvezne sestavine na 1 000 g moke navadne pšenice ali pirine moke: sredstva za vzhajanje: soda bikarbona, dinatrijev difosfat, koruzni ali pšenični škrob do 20 g; sveže ali sterilizirano kravje mleko: do 300 ml; cvetlični med: do 20 g; maščoba: skupni delež maščob lahko vključuje tudi sončnično olje, vendar le, če se uporablja skupaj z ekstra deviškim oljčnim oljem in v manjši količini. Prepovedano je dodajanje konzervansov, aromatičnih snovi in/ali drugih dodatkov.

3.4. Posebne faze proizvodnje, ki jih je treba izvajati na opredeljenem geografskem območju

Vse naštete faze proizvodnje morajo potekati znotraj opredeljenega geografskega območja:

priprava testa (mešanje surovin z vodo za pridobitev gladkega testa);

razdelitev testa (testo se ročno ali strojno razdeli na zvitke ali kroglice);

valjanje testa (postopek sploščitve zvitkov ali kroglic iz testa za oblikovanje proizvoda „Piadina Romagnola“ / „Piada Romagnola“ se izvaja izključno strojno ali ročno);

peka (peka vključuje toplotno obdelavo obeh strani sploščenega testa; sploščeno testo se lahko obrača ročno ali strojno; temperatura peke je 150 do 300 °C, proizvod pa lahko ostane v ponvi do štiri minute);

hlajenje.

3.5. Posebna pravila za rezanje, ribanje, pakiranje itn. proizvoda, za katerega se uporablja registrirano ime

Proizvodnja in pakiranje morata potekati kot neprekinjen postopek, da proizvod po ohladitvi ne bi izgubil svoje teksture. Če je proizvod v neposrednem stiku z zrakom dlje, kot traja njegovo običajno hlajenje, se oslabijo njegove posebne organoleptične značilnosti, proizvod pa postane suh in postan.

Proizvod „Piadina Romagnola“ / „Piada Romagnola“ se pri takojšni postrežbi prodaja v ovojnem papirju ali krpi za živila, če je namenjen poznejši porabi, pa se prodaja v nepredušno zaprtih vrečkah za živila.

Pakiranje proizvoda za poznejšo porabo v nepredušno zaprtih vrečkah za živila zmanjšuje slabšanje organoleptičnih značilnosti in preprečuje izpostavljenost zunanjim virom okužbe, zlasti škodljivim učinkom parazitov v moki (predvsem moknatih vešč).

3.6. Posebna pravila za označevanje proizvoda, za katerega se uporablja registrirano ime

Pri pakiranju proizvoda z ZGO „Piadina Romagnola“ / „Piada Romagnola“ morajo biti v jasnem, berljivem, neizbrisljivem in dobro vidnem tisku vključeni naslednji elementi:

— logotip EU,

— ime „Piadina Romagnola“ ali „Piada Romagnola“, ki mu sledi naziv „Indicazione Geografica Protetta“ [„zaščitena geografska označba“] ali ustrezen akronim „IGP“ [„ZGO“],

— logotip proizvoda.

Za zagotovitev popolne jasnosti pri potrošnikih morata biti na ovoju različice proizvoda „Piadina Romagnola“ / „Piada Romagnola“ iz Riminija v jasnem, berljivem, neizbrisljivem in dobro vidnem tisku, ki se sklada s tistim, uporabljenim v imenu „Piadina Romagnola“ / „Piada Romagnola“, dodatno navedeni besedi „alla Riminese“ („po metodi iz Riminija“).

Uporabi se spodnji logotip.

Uporabljeni sta rjava barva 724 C in bež barva 728 C. Slika je lahko črno-bela, če sta črna in bela edini barvi, uporabljeni na označbi.

Kadar se proizvod proizvaja in prodaja neposredno in ekskluzivno, sta lahko zgoraj navedeni logotip in besedilo navedena ob besednem znaku trgovine. Znaki, uporabljeni v besedah „Piadina Romagnola“ ali „Piada Romagnola“ ZGO in drugem besedilu, določenem s tem dokumentom, morajo biti uporabljeni skupaj, v istem vidnem polju, biti pa morajo jasni, berljivi in neizbrisljivi ter dovolj veliki, da izstopajo na ozadju, na katerem so natisnjeni, ter se razlikujejo od preostalega besedila in/ali slik.

Na nalepki so lahko tudi dodatne informacije za pomoč potrošniku in/ali informacije o prehranski vrednosti ter imena družb in blagovne znamke, pod pogojem, da ne hvalijo proizvoda in ne zavajajo kupcev. Če je „Piadina Romagnola“ / „Piada Romagnola“ debeline 4–8 mm, se označbi lahko dodata besedi „spessa“ ali „la spessa“ [debel]. Za proizvode, ki so namenjeni mednarodnim trgom, se lahko besedilo „zaščitena geografska označba“ uporabi v jeziku zadevne države.

4. Jedrnata opredelitev geografskega območja

Območje, na katerem se lahko proizvaja in pakira proizvod „Piadina Romagnola“ / „Piada Romagnola“, je zgodovinsko območje Romanje, natančneje celotno območje pokrajin Rimini, Forlì-Cesena in Ravena ter naslednjih občin v pokrajini Bologna: Borgo Tossignano, Casalfiumanese, Castel del Rio, Castel Guelfo, Castel San Pietro, Dozza, Fontanelice, Imola in Mordano.

5. Povezava z geografskim območjem

Romanja je skrajni vzhodni del dežele Emilija-Romanja. Sega od jadranske obale na vzhodu do meje s pokrajino Bologna na zahodu ter od meje z deželo Marke na jugu do meje s pokrajino Ferrara na severu. Ima zmerno subkontinentalno podnebje, ki je odvisno od nadmorske višine in razdalje od obale. Medtem ko se podnebje v Romanji ne razlikuje znatno od preostanka severne Italije, ima zaradi postopnega oženja nižine svoje posebnosti.

Zgodovinsko sta se proizvodnja in uživanje proizvoda „Piadina Romagnola“ / „Piada Romagnola“ po Romanji razširili kot alternativa kruhu, ki je bil na voljo le v omejenih količinah. Takrat je slavni pesnik tega območja Giovanni Pascoli proizvodu dodelil znani opis, tj. „nacionalni kruh prebivalcev Romanje“.

Na podlagi tradicije, ki se je utrjevala več stoletij, in posebnih proizvodnih tehnik se je v 70. letih prejšnjega stoletja oblikovala mala tržna proizvodnja proizvoda „Piadina Romagnola“ / „Piada Romagnola“ v trgovinicah (kioskih) za takojšnje streženje proizvoda.

Razširjenost in prepoznavnost kioskov, ki v Romanji proizvajajo in prodajajo „piadine“, namenjene takojšnjemu zaužitju, sta posebni značilnosti tega območja, ki sta dobro znani tako lokalnim prebivalcem kot turistom. Iz tega se je razvila proizvodnja proizvoda „Piadina Romagnola“ / „Piada Romagnola“, pakiranega za poznejše uživanje.

Pri pripravi proizvoda „Piadina Romagnola“ / „Piada Romagnola“ je treba upoštevati tehnike, ki so v Romanji prehajale iz generacije v generacijo ter so proizvodu dale njegove posebne značilnosti. Pri mešanju sestavin je treba natančno slediti določenemu vrstnemu redu. Testa se ne sme mešati predolgo, dobiti pa mora takšno konsistenco, da se ga lahko zvalja. Peči ga je treba pri pravi temperaturi in točno določen čas, pri tem pa ga je treba pravočasno obrniti, da proizvod pridobi lastnosti iz točke 3.2.

Te spretnosti so rezultat znanja in dolgoletnih izkušenj lokalnih proizvajalcev ter dajejo proizvodu „Piadina Romagnola“ / „Piada Romagnola“ njegove razpoznavne značilnosti, ki so ostale nespremenjene od začetkov proizvoda, proizvod pa je zaradi njih zgodovinsko ohranjal svoj ugled.

„Piadina Romagnola“ / „Piada Romagnola“ je najznačilnejša specialiteta Romanje. Kupiti jo je mogoče skoraj na vsaki ulici Romanje, kjer jih v svojih značilnih barvitih kioskih izdelujejo „piadinare“ (ženske, ki pečejo „piadine“), v restavracijah ter v posebnih trgovinah in živilskih obratih. Proizvod „Piadina Romagnola“ / „Piada Romagnola“ je tako znan, da ga poznajo tudi zunaj meja dežele.

Proizvod se pridobiva iz testa, pripravljenega iz moke, vode, soli, maščobe in nekaterih neobveznih sestavin ter obdelanega po starodavni tradiciji. Je slonokoščeno bele do temne rumenorjave barve in ovalne sploščene oblike z značilnimi rumenorjavimi vzorci različnih velikosti in odtenkov na obeh straneh, je prijetnega okusa in značilnega vonja, ki spominja na sveže pečen kruh.

Sloves proizvoda „Piadina Romagnola“ / „Piada Romagnola“ je prepleten z lokalno zgodovino in tradicijami ter celo z rekli in prepričanji.

Izraz „piada“ je uradno skoval Giovanni Pascoli, ko je v italijanščino prevedel romanjsko narečno besedo „piè“. V znani kratki pesmi poveličuje „piadino“, tj. hrano, ki je starodavna „skoraj kot sam človeški rod“, in jo v njej opredeli kot „lokalni kruh prebivalcev Romanje“, s čimer neločljivo poveže „piadino“ in Romanjo.

Značilnosti proizvoda „Piadina Romagnola“ so opisane v več pisnih delih, pogosto monografijah. Dela priznavajo njegov izvor z navedbo zgodovinskih virov, prikazujejo razlike med dvema vrstama „piadine“ in krepijo ugled proizvoda s predlogi o tem, kako ga pripraviti in kaj postreči ob njem. Leta 1913 je Antonio Sassi v reviji „Il Plaustro“„piadine“ opredelil kot „okusen tradicionalni ploščati kruh (schiacciate) prebivalcev Romanje“.

V romanjsko-italijanskem narečnem slovarju Adelma Masottija, ki ga je leta 1996 izdala založniška hiša Zanichelli, je „piada“ opredeljena kot „tanka nevzhajana fokača, značilna za Romanjo in spečena na razbeljeni plošči“.

V literaturi obstaja več sklicev na razlike med proizvodom „Piadina Romagnola“ / „Piada Romagnola“ in njegovo različico iz Riminija glede premera in debeline. Primer sta knjigi Graziana Pozzetta „La Piadina Romagnola Tradizionale“ („Tradicionalna romanjska piadina“) založniške hiše Panozzo Editore iz Riminija, ki je izšla leta 2005, in „Cucina di Romagna“ („Romanjska kuhinja“), ki je leta 2004 izšla pri založbi Franco Muzzio Editore, v katerih avtor razlikuje med obema različicama.

Leta 2004 je bil recept za proizvod „Piadina Romagnola“ prvič objavljen tudi v arabskem, francoskem, angleškem, japonskem, kitajskem, ruskem, španskem in nemškem jeziku.

Na proizvod „Piadina Romagnola“ / „Piada Romagnola“ se pogosto sklicujejo tudi gastronomske publikacije in vodniki.

V vodniku „Italia a tavola – Guida Gastronomica“ („Italijanske restavracije – Vodnik po gastronomiji“), stran 30, Touring Club italiano, 1984, je proizvod „Piadina Romagnola“ / „Piada Romagnola“ omenjen in opisan v poglavju „Tradicionalne ljudske jedi včerajšnjega dne spet prihajajo v modo“. Članek vsebuje opis sestavin za njegovo pripravo in načinov, kako ga jesti, prerezati ali napolniti in preganiti, ter predstavitev njegove značilne ploščate oblike.

Turistični vodnik „Turismo gastronomico in Italia“ („Gastronomski turizem v Italiji“), strani 367 in 368, Touring Club italiano, 2001, v razdelku o deželi Emilija-Romanja po kratki predstavitvi pokrajine Rimini kot najbolj priljubljeno jed te pokrajine omeni proizvod „Piadina Romagnola“ / „Piada Romagnola“, nadevan s soljenimi mesninami in sirom.

Delo „Romagna – viaggio attraverso le regioni italiane“ („Romanja – popotovanje po italijanskih deželah“), stran 53, Finintenet S.p.A., 2002, posveti celotno poglavje z naslovom „Rimini, il regno della Piadina“ („Rimini, kjer kraljuje piadina“) opisu proizvoda „Piadina Romagnola“ / „Piada Romagnola“, njegovi pripravi in uživanju, tj. s sirom in soljenimi mesninami.

Proizvod „Piadina Romagnola“ / „Piada Romagnola“ so opisovale celo nacionalne televizijske mreže. Spominjamo se na primer televizijskega programa „Terra e Sapori“ („Zemlja in njeni okusi“), ki so ga na televiziji Rai predvajali 18. julija 2008 pod naslovom „Emilija-Romanja: skrivnosti piadine“ ter v katerem so bile dokumentirane surovine, recepti in načini priprave proizvoda „Piadina Romagnola“ / „Piada Romagnola“.

V Romanji zadnje čase organizirajo tudi dogodke in gastronomska tekmovanja, v katerih se predstavlja proizvod „Piadina Romagnola“ / „Piada Romagnola“.

V mestecu Cervia (pokrajina Ravena) od leta 1993 organizirajo tekmovanje „Piadina d’Autore“. Na njem je nagrajena najboljša piadina, proizvedena v lokalnih kioskih.

V mestecu Santarcangelo di Romagna od leta 1998 organizirajo dogodek „Palio della Piadina“, katerega namen je ohranjati tradicijo, povezano s tem pristnim proizvodom romanjske gastronomije.

V članku, objavljenem 6. julija 2009, je omenjena nagrada za najboljšo piadino („Najboljša piadina: nagrada za najboljši romanjski recept“).

Izdano je bilo tudi sporočilo za javnost za izdajo „Premio Piadina Romagnola, miglior piadina 2010“ („Nagrada Piadina Romagnola za najboljšo piadino za leto 2010“). Med nedavnimi dogodki pa sta tudi:

„Lo Sposalizio della Piadina“ („Piadinska združitev“), ki se je začel leta 2002 v Ceseni z namenom spodbujanja tradicije proizvoda „Piadina Romagnola“ / „Piada Romagnola“, ter

„Dnevi piadine“, tj. dogodek za predstavitev proizvoda, ki od leta 2010 poteka kot del Festivala vina in hrane regije Emilije-Romanje. Predstavitev zajema dva dneva dogodkov, predstav, koncertov in pokušnje „piadin“ po vsej Romanji.

Sklic na objavo specifikacije

Ministrstvo je z objavo zahtevka za spremembo v zvezi s proizvodom „Piadina Romagnola“ / „Piada Romagnola“ v Uradnem listu Italijanske republike št. 243 z dne 1. oktobra 2020 sprožilo nacionalni postopek ugovora.

Celotno besedilo specifikacije proizvoda je na voljo na spletnem mestu http://www.politicheagricole.it/flex/cm/pages/ServeBLOB.php/L/IT/IDPagina/3335“

ali

neposredno na domači spletni strani ministrstva za kmetijstvo, prehrano in gozdarstvo (www.politicheagricole.it), kjer izberete „Qualità“ (v zgornjem desnem kotu zaslona), nato „Prodotti DOP IGP STG“ (na levi strani zaslona) in nazadnje „Disciplinari di Produzione all’esame dell’UE“.

(1) UL L 343, 14.12.2012, str. 1.